गायिका बनीं तो पिता ने शर्त रखी- बुर्के में ही गाना होगा, फोटो भी नहीं खिचवाएंगी
ndia's First Playback Singer - Shamshad Begum Life Story And Singing Career. भारत की पहली प्लेबैक सिंगर शमशाद बेगम, जिसने अपने 35 साल के सिगिंग करियर में हिंदुस्तानी, बंगाली, मराठी, गुजराती, तमिल और पंजाबी भाषा में करीब 4 हजार गाने गाए। महज 5 साल की उम्र में आवाज इतनी बेहतरीन थी कि ये प्रिंसिपल का ध्यान खींच लिया
एक बहुत पुराना गाना है, लेकिन आपने कभी ना कभी सुना ही होगा। उसके बोल थे 'सैयां दिल में आना रे, आ के फिर ना जाना रे'। ये गाना गाने वाली महिला थीं हिंदी सिनेमा की पहली प्लेबैक सिंगर शमशाद बेगम। पहले एक्टर्स अपने गाने खुद गाते थे और कैमरे के सामने ही गाते थे। शमशाद बेगम वो पहली गायिका थीं, जिन्होंने दूसरी एक्ट्रेसेस को अपनी आवाज दी।
करीब 4000 गीत गाने वाली शमशाद बेगम का वो रुतबा था कि शुरुआती दिनों में लता मंगेशकर और आशा भोसले से भी इन्हीं की तरह गाने को कहा जाता था। ये अपने जमाने की सबसे महंगी गायिका थीं। उन दिनों जब एक गाने के लिए सिंगर्स को 50 से 100 रुपए के बीच मिलते थे, उस दौर में शमशाद बेगम एक गाने के एक हजार रुपए लेती थीं। कई फिल्म मेकर्स तो उन्हें अपनी फिल्मों के लिए अफोर्ड ही नहीं कर पाते थे।
शमशाद बेगम एक कंजर्वेटिव मुस्लिम फैमिली से थीं। जब पिता को पता चला कि उन्हें किसी कंपोजर ने गाना गाने का ऑफर दिया है तो उन्होंने इनके सामने शर्त रख दी कि गाना बुर्का पहनकर ही गाना होगा। जहां गाएंगीं, वहां कोई कैमरा ना हो ताकि कोई उनकी फोटो ना खींच सकें।
यही कारण है कि शमशाद बेगम की जवानी के दिनों की कोई फोटो कहीं उपलब्ध ही नहीं है, क्योंकि ना उनके गाते हुए फोटो हैं ना किसी सेलिब्रिटी के साथ। शमशाद ने ताउम्र पिता की इन शर्तों के साथ काम किया और अपना एक मुकाम हासिल किया। उनके बचपन और सिंगिंग करियर के दौरान की तस्वीरें मौजूद नहीं हैं।
मजे की बात ये है कि इतने रूढ़िवादी परिवार से होने के बावजूद शमशाद अपनी शर्तों पर जीने का हुनर जानती थीं। पूरा परिवार इनकी शादी किसी मुस्लिम परिवार में करने की तैयारी कर रहा था, मगर इन्होंने उस हिंदू लड़के से शादी की, जिसे वे चाहती थीं। फिल्मी दुनिया में गंदगी बढ़ी तो उन्होंने 1965 में गायिकी छोड़ दी।
पढ़िए, आज की अनसुनी दास्तानें में ऐसे ही दिलचस्प किस्सों से भरी लेजेंड्री गायिका शमशाद बेगम की कहानी... 
जलियांवाला बाग हत्याकांड के दूसरे दिन हुआ था जन्म 
14 अप्रैल 1919, जलियांवाला बाग हत्याकांड के ठीक अगले दिन, दंगों का माहौल था, लोग मर रहे थे, इसी समय लाहौर के एक पंजाबी मुस्लिम परिवार में बेटी ने जन्म लिया। नाम रखा गया शमशाद बेगम। परिवार बेहद कंजर्वेटिव था, जहां शमशाद की परवरिश 8 भाई-बहनों के साथ हुई। पिता मियां हुसैन बख्श एक मामूली मैकेनिक थे और मां एक धार्मिक घरेलू महिला।
5 साल की उम्र में प्रिंसिपल ने परखा टैलेंट
जैसे ही शमशाद का दाखिला स्कूल में करवाया गया तो उनकी गुनगुनाती आवाज स्कूल के प्रिंसिपल को भा गई। 5 साल की शमशाद को स्कूल प्रेयर में हेड सिंगर की जगह मिली। 10 साल की उम्र में उन्हें स्कूल के कल्चरल प्रोग्राम और शादियों में लोकगीत गाने का मौका मिलने लगा।
सुरीली आवाज और सुरों की ऐसी धनी थीं कि बिना किसी प्रोफेशनल ट्रेनिंग के भी इन्हें सुनने वालों की भीड़ लग जाया करती थी। एक साल तक लोगों की तालियों के बीच गाती बेटी पिता को खटकने लगी। पिता इनके सिंगिंग करियर के सख्त खिलाफ हो गए, लेकिन इन्होंने गाना जारी रखा।
चाचा ने पूरे परिवार के खिलाफ जाकर किया सपोर्ट
शमशाद के चाचा आमिर खान को गजलों और संगीत के बड़े दीवाने थे। वो जानते थे कि शमशाद के पास जो टैलेंट है वो आम बात नहीं है। उनके चाचा आमिर एक दिन घरवालों की नजर से छिपाते हुए उन्हें जेनोफोन म्यूजिक कंपनी ले गए, जहां उस समय ऑडिशन चल रहे थे। ये शमशाद का पहला ऑडिशन था।
उन्होंने इसके लिए बहादुर शाह जफर की गजल ‘मेरा यार मुझे मिले अगर’ गाना शुरू किया, सुनने वालों में उस जमाने के मशहूर म्यूजिक कंपोजर मास्टर गुलाम हैदर मौजूद थे। आवाज सुनते ही गुलाम हैदर ने उन्हें 12 गानों का कॉन्ट्रैक्ट थमा दिया। बात खुशी और जश्न की थी, लेकिन परिवार के लिए ये उनके सम्मान पर एक चोट थी।
परिवार से जुनून की जंग और पिता की शर्त
जब शमशाद को गाने मिले तो चाचा खूब खुश हुए, लेकिन जैसे ही ये बात पिता मियां बक्श के कानों में पड़ी तो घर में हंगामा हो गया। पिता ने साफ इनकार कर दिया कि घर की लड़कियां बाहर जाकर गाने नहीं गाएंगीं। चाचा आमिर खान ने पिता को समझाया कि लड़की की आवाज गॉड गिफ्टेड है, इसे बर्बाद मत करो।
बात बन गई, लेकिन एक मुश्किल शर्त के साथ। शर्त थी कि शमशाद को बुर्का पहनकर ही गाना रिकॉर्ड करना होगा, किसी फंक्शन या पार्टी में शामिल नहीं होगी, जिससे कोई उसकी शक्ल न देखे। तस्वीरें क्लिक करवाने की भी पाबंदी थी, जिससे अखबारों में उसे कोई बुर्के के साथ भी न देखे। ये बात खुद शमशाद ने राइटर गजेंद्र खन्ना से बातचीत में साझा की थी।
फीस थी महज 15 रुपए, लेकिन इनाम में मिले 5 हजार
गुलाम हैदर के लिए हर गाना रिकॉर्ड करने पर शमशाद को 15 रुपए मिलते थे। ऐसे में उन्हें 12 गानों के लिए 180 रुपए मिले। ये 1932 में ये एक बड़ी रकम थी। शमशाद ने इतनी खूबसूरती से गाने रिकॉर्ड किए कि उन्हें इनाम में ही 5 हजार रुपए मिले।
जेनोफोन म्यूजिक कंपनी ज्यादातर अपने गानों को हाई सोसाइटी के लोगों तक पहुंचाती थी, ऐसे में शमशाद को एलीट वर्ग के लोगों के बीच खूब पॉपुलैरिटी मिल गई।
हिंदू-मुस्लिम दंगों के बीच एक हिंदू लड़के को दिल दे बैठीं 13 साल की शमशाद
गाने के सिलसिले में शमशाद का बाहर आना-जाना लगा रहता था। आस-पड़ोस के लोग भी उनके गाने सुनते थे। इनके पड़ोस में रहना वाला गणपत लाल बट्टो भी इनका प्रशंसक था। एक दिन दोनों की बात शुरू हुई, फिर दोस्ती हो गई, बातचीत का सिलसिला बढ़ा और फिर मोहब्बत हो गई।
ये जानते हुए भी कि परिवार इसके लिए राजी नहीं होगा, शमशाद ने हिंदू गणपत से शादी करने का फैसला कर लिया। देश में पहले ही हिंदू-मुस्लिम के बीच दंगे थे। सिर्फ धर्म ही नहीं बल्कि दोनों की उम्र में भी बड़ा फासला था। शमशाद महज 13 साल की थीं और गणपत लॉ की पढ़ाई करने वाला एक नौजवान।
कहीं और शादी करवाना चाहते थे शमशाद के घरवाले
ये वो दौर था जब 13-15 साल की लड़कियों की शादी करना आम बात थी। घरवालों ने शमशाद के लिए एक लड़का पसंद कर लिया और दोनों की शादी तय कर दी। कहीं और शादी करना शमशाद के लिए मुमकिन नहीं था। ऐसे में उन्होंने घरवालों के खिलाफ जाकर 15 साल की उम्र में 1934 में गणपत से शादी कर ली।
परिवार वाले खूब नाराज हुए, लेकिन शमशाद अपनी मर्जी से जिंदगी जीना चाहती थीं। शादी के बाद दोनों ने अपने धर्मों के साथ ही जिंदगी जी। कुछ समय बाद शमशाद ने बेटी उषा को जन्म दिया।
फिल्मों में काम मिला तो पिता ने दी धमकी
फिल्म प्रोड्यूसर 30 के दशक के आखिर में शमशाद को अपनी फिल्म में हीरोइन बनाना चाहते थे। शमशाद को हीरोइन बनने के ऑफर से बेहद खुशी मिली, लेकिन फिर पिता इसके आड़े आ गए। पिता खूब नाराज हुए, घर में फिर हंगामे शुरू हो गए। जब शमशाद अड़ गईं तो पिता ने धमकी दी कि अगर फिल्मों में गईं तो उन्हें गाने की इजाजत भी नहीं दी जाएगी।
पिता ने वादा याद दिलाया कि वो कभी कैमरे के सामने नहीं आएंगीं। आखिरकार शमशाद को पांव पीछे खींचने पड़े। यही कारण रहा कि 1933 से 1970 के बीच शमशाद ने कोई तस्वीर क्लिक नहीं करवाई। इन्होंने पिता की शर्त पर बुर्का पहनकर ही रेडियो के लिए गाना जारी रखा।
प्रोड्यूसर महबूब खान मुंबई लेकर आए और दिया घर, गाड़ी, नौकर
40 के दशक में रेडियो पर शमशाद के गाने सुनकर प्रोड्यूसर महबूब खान इतना इम्प्रेस हुए कि इन्हें मुंबई लाने की ठान ली। जब उनसे मिलने लाहौर पहुंचे तो पहला सामना पति से हुआ। महबूब खान ने शमशाद के पति गणपत से कहा कि अगर शमशाद मुंबई आने के लिए मान जाती हैं तो वो उन्हें वहां आलीशान फ्लैट, कार, आने-जाने की सुविधा और हर जरूरी सामान देंगे।
इतना ही नहीं, अगर कुछ लोग उनके साथ आना चाहें तो उनका खर्च भी वो खुद उठाएंगे। पति तो राजी हो गए, लेकिन पिता फिर अड़ गए। महबूब ने कहा- कब तक बेटी को कुएं का मेंढक बनाकर रखेंगे, इसे समुद्र में छोड़िए। जब शमशाद ने भी जिद पकड़ ली तो पहली बार पिता को झुकना पड़ा।
शमशाद के गाने खजांची (1941), खानदान (1942) जैसी फिल्मों में इस्तेमाल हुए। खजांची में इन्होंने 8 गानों को आवाज दी थी। ‘चीनी विच पा के छल्ला’, ‘मेरा हाल वेख के’, ‘कानकां दियां फासला’ इनके सबसे ज्यादा पसंद किए गए शुरुआती गाने थे।
लता मंगेशकर और आशा भोसले से कहा जाता था शमशाद की तरह गाओ
40 के दशक की बात है। सुरैया और मुबारक बेगम हिंदी सिनेमा में स्थापित गायिका थीं। वहीं, लता मंगेशकर और आशा भोसले अपना नाम बनाने की कोशिश में थीं। शमशाद इतनी आला दर्जे की सिंगर बनकर उभरीं कि दोनों से कहा जाता था कि इन्हीं की तरह गाओ। ये रिक्वेस्ट दोनों ने कई मौकों पर पूरी भी की है। गाना ‘आएगा, आएगा, आएगा आनेवाला’ लता मंगेशकर ने इन्हीं की स्टाइल में गाया है।
आशा भोसले द्वारा 1948 की फिल्म मुकद्दर का गाना “आती है याद हमको” भी बेगम की स्टाइल में गाया गया था। कहा तो ये भी जाता है कि शमशाद बेगम के ब्रेक लेने के बाद ही लता मंगेशकर टॉप सिंगर बन सकीं।
हर गाने के हजार रुपए लेती थीं शमशाद
शमशाद बेगम अपने जमाने की हाईएस्ट पेड सिंगर रहीं। ये हर गाने के हजार रुपए लेती थीं, जबकि उस जमाने में लता मंगेशकर की फीस 100 रुपए से भी कम हुआ करती थी। कुछ प्रोड्यूसर्स तो ऐसे भी थे जो शमशाद की भारी फीस से डरकर आशा और लता को गाने दे दिया करते थे।
इनका गाना ‘कजरा मोहब्बत वाला’ आज भी लोगों की जुबां पर रहता है। 1940-50 तक इन्होंने सी. रामचंद्र, नौशाद, ओ.पी. नैय्यर के साथ कई गाने दिए। तलत महमूद, के.एल. सहगल, मोहम्मद रफी के साथ भी इन्हें डुएट गानों में आवाज देने का मौका मिला।
एसडी बर्मन ने मदद मांगी तो गाया- ‘सैंया दिल में आना रे’
एसडी बर्मन स्ट्रगल के दिनों में ही शमशाद से मिल चुके थे। जब इन्हें पहली बड़ी फिल्म बहार (1941) में म्यूजिक कंपोज करने का मौका मिला तो वो सीधे शमशाद के ही पास पहुंचे। वे इतनी जमीनी शख्सियत थीं कि एसडी बर्मन के नए होने के बावजूद उन्होंने निःसंकोच गाने के लिए हामी भर दी। एसडी बर्मन के कंपोजिशन और शमशाद की आवाज से मिलकर गाना बना- सैंया दिल में आना रे, आके फिर न जाना रे। इस गाने की पॉपुलैरिटी किसी से छिपी नहीं है।
किशोर कुमार पर की गई भविष्यवाणी सही साबित हुई
फिल्मिस्तान स्टूडियो में गाना गाते हुए एक बार शमशाद की मुलाकात किशोर कुमार से हुई। उस समय सब उन्हें अशोक कुमार के भाई के नाम से जानते थे। ढीले-ढाले कपड़े पहने किशोर ने जब गाना गाया तो इन्होंने बुलाकर कहा था, एक दिन तुम अपने भाई को भी पीछे छोड़ दोगे। हुआ भी यही।
नौशाद को बनाया ऑफिस बॉय से संगीतकार
शमशाद ऑल इंडिया रेडियो (लाहौर) की जानी-मानी सिंगर थीं, उस समय नौशाद वहीं पर ऑफिस बॉय थे। सिंगर्स का ख्याल रखते थे, हालांकि वो खुद भी संगीत के बड़े जानकार थे और पहचान बनाने के लिए संघर्ष कर रहे थे। कुछ समय बाद नौशाद भी संगीतकार बन गए।
जब नौशाद को फिल्म मंगू में एक गाना कंपोज करने का मौका मिला तो वो सीधे शमशाद के पास पहुंच गए और उनसे गाने की गुजारिश की। पहचान पुरानी थी तो शमशाद मान गईं। फिल्म के गाने ‘मोहब्बत दिल के बस इतने से अफसाने’ और ‘जरा प्यार कर ले बाबू’ जबरदस्त थे। 1944 से 1955 तक शमशाद सबसे ज्यादा फीस लेने वाली प्लेबैक सिंगर थीं।
राज कपूर फिल्म आग में शमशाद बेगम से गवाना चाहते थे, लेकिन शमशाद की फीस ज्यादा थी तो वो उन्हें अफोर्ड नहीं कर सके। शमशाद और पृथ्वीराज कपूर अच्छे दोस्त थे तो शमशाद कम फीस में ही राजी हो गई थीं।
पति की मौत से ऐसी बिखरीं कि लगा दिया सिंगिंग पर विराम
1955 में शमशाद के पति गणपत लाल बट्टो एक रोड एक्सीडेंट में चल बसे। पति की मौत से शमशाद ऐसी टूट गईं कि उन्होंने हमेशा के लिए गाना छोड़ दिया। ये वही थे जिन्होंने इनका हर कदम पर साथ दिया था। शमशाद एक बड़ी हस्ती थीं, लेकिन उनकी पहली प्रायोरिटी उनका परिवार ही था।
बुरी तरह टूट चुकीं शमशाद ने ज्यादातर लोगों से मिलना-जुलना छोड़ दिया और पूरा ध्यान बेटी की परवरिश में लगाया। गाने के जो भी ऑफर घर आते थे, शमशाद उन्हें ठुकरा देती थीं। नतीजा ये रहा कि इनके ठुकराए गाने लता मंगेशकर के पास जाने लगे, जिससे उन्हें स्टार सिंगर्स में जगह मिली थी।
महबूब खान की जिद और करियर में वापसी और मदर इंडिया फिल्म
एक साल तक शमशाद दुनिया की नजरों से दूर रहीं, लेकिन जब महबूब खान को खुली आवाज वाली सबसे बेहतरीन फीमेल सिंगर की जरूरत पड़ी तो वो बिना कुछ सोचे सीधे उनके पास ही पहुंचे थे। 1957 की फिल्म मदर इंडिया के लिए महबूब को नरगिस पर जमने वाली आवाज चाहिए थी।
शमशाद ने खूब इनकार किया, लेकिन जीत महबूब को मिली। जब शमशाद ने करीब डेढ़ साल बाद सफेद साड़ी में पहुंचकर गाना ‘पी के घर आज प्यारी दुल्हनिया चली’ गाना रिकॉर्ड किया तो रिकॉर्डिंग स्टूडियो में मौजूद हर शख्स की आंखें नम थीं। इस पर शमशाद ने कहा था- मैं एक आर्टिस्ट हूं, रोने के लिए तो सारा दिन, सारी रात पड़ी है।
इस फिल्म के गाने ‘दुख भरे दिन बीते रे भैया’, ‘होली आई रे’, ‘पी के घर आज प्यारी दुल्हनिया चली’ बड़े हिट साबित हुए। इन्होंने अपने सिंगिंग करियर में करीब 6 हजार गाने गाए। फिल्म मुगल-ए-आजम में गाया हुआ इनका गाना ‘तेरी महफिल में’ भी खूब पॉपुलर हुआ था।
अपने आखिरी इंटरव्यू में शमशाद ने कहा था- मैंने कभी किसी से काम नहीं मांगा। जब मैंने न्यूकमर्स की मदद की तो मैं नहीं कहती थी कि मुझे ही अपने हर गाने देना। मेरा यकीन है कि गाने सिर्फ भगवान देता है, कंपोजर्स नहीं। हर कोई अपनी तकदीर लेकर पैदा हुआ है। (फिल्मफेयर मैगजीन)
रिटायर होने पर कहा था- इंडस्ट्री में बहुत गंदगी हो गई है
1965 में शमशाद ने हमेशा के लिए फिल्म इंडस्ट्री को अलविदा कह दिया। ऑफिशियली रिटायर होने के बावजूद कई कंपोजर इनके घर पहुंच जाया करते थे। ये मुंबई के सबसे पॉश इलाके में बेटी उषा और दामाद लेफ्टिनेंट कर्नल योगेश रत्र के साथ रहती थीं। सालों बाद जब फिल्मफेयर मैगजीन ने इनसे फिल्म इंडस्ट्री छोड़ने का कारण पूछा तो जवाब मिला था- इंडस्ट्री में बहुत गंद हो गई थी।
खुद पिता से लड़कर सिंगर बनीं, लेकिन बेटी को रखा इस प्रोफेशन से दूर
शमशाद की बेटी उषा हमेशा से एक सिंगर बनना चाहती थीं, लेकिन शमशाद इंडस्ट्री को इतना गलत समझती थीं कि उन्होंने कभी बेटी को गाने की इजाजत नहीं दी। कई मौकों पर शमशाद ने इंडस्ट्री के खिलाफ बयान भी दिए थे। ये बात खुद उनकी बेटी उषा ने एक इंटरव्यू में बताई थी।
6 सालों तक शमशाद को मृत समझते रहे लोग
1998 में खबर आई कि सिंगर शमशाद बेगम गुजर गईं। इसके बाद सबसे ज्यादा इनका नाम तब इस्तेमाल हुआ जब 2004 में खबर आई कि जिसे 1998 में लोगों ने मरा हुआ मान लिया था, वो शमशाद अभी जिंदा है। पहले जिस शमशाद बेगम का इंतकाल हुआ था, वो सायरा बानो की दादी थीं।
शमशाद इतने एकांत में रहा करती थीं कि इनकी असल खबर मिल पाना भी मुश्किल थी। हुआ भी यही, जब 2013 में इनका असल में निधन हुआ तो कम लोगों की मौजूदगी में ही इनका अंतिम संस्कार कर दिया गया।
इनकी मौत पर तत्कालीन प्रधानमंत्री डॉ. मनमोहन सिंह ने कहा था- उन्होंने अपनी मोहक आवाज से सभी संगीत प्रेमियों का दिल जीता है। वो एक्स्ट्राऑर्डिनरी टैलेंट और योग्यताओं वाली आर्टिस्ट थीं, जो गाने वो पीछे छोड़े जा रही हैं वो सालों साल याद रखे जाएंगे।
स्केच - गौतम चक्रवर्ती
फिल्मी सितारों, गानों और फिल्मों की ये अनसुनी दास्तानें भी पढ़िए-
15 रुपए के लिए ढाबे का नौकर बना हीरोइन : नाजुक हाथ और पतली कमर देखकर दादा साहब फाल्के ने अन्ना सालुंके को बनाया रानी तारामति​​​​​
अन्ना सालुंके। ये हैं भारत की पहली हीरोइन। जब दादा साहेब फाल्के ने 1913 की पहली फिल्म राजा हरिश्चंद्र बनाई तो इसमें काम करने के लिए कोई डांसर कोई वैश्या तैयार नहीं हुई। आखिरकार उन्होंने एक ढाबे वाले को तैयार कर अपनी पहली हीरोइन बनाया। राती तारामती का रोल निभाकर अन्ना सालुंके ने इतिहास रचा। इसके बाद जब 1917 में फिल्म लंका दहन बनीं तब भी दादा साहेब फाल्के ने इन्हें ही सीता का रोल दिया। इसी फिल्म में अन्ना राम भी बने। ऐसे उन्होंने भारत के पहले डबल रोल का रिकॉर्ड भी कायम किया। करीब 5 फिल्मों में हीरोइन बने और 32 फिल्मों में काम करने वाले अन्ना अचानक 1931 में गायब हो गए। उनका क्या हुआ और वो कहां रहे, ये आज भी एक रहस्य है।
पूरी कहानी पढ़ने के लिए यहां क्लिक करें
एक सीन के लिए कटवाए 45 बकरे, 455 मुर्गे:कमाल ने जानबूझकर छोड़ा पत्नी मीना कुमारी का पर्स, कहा था- आज बैग उठाता, कल चप्पल
हिंदी सिनेमा की सबसे आइकॉनिक फिल्म बनाने वाले कमाल अमरोही, जो अपने प्रोफेशन को अपना सब कुछ मानते थे। इन्होंने सिर्फ पाकीजा को ही अपने करियर के 18 साल दिए। कमाल परफेक्शन के लिए पागल थे। फिल्म का हर फ्रेम उन्हें मुकम्मल चाहिए होता था। 45 साल के करियर में उन्होंने सिर्फ 4 फिल्में डायरेक्ट कीं। अपनी आखिरी फिल्म रजिया सुल्तान के एक सीन के लिए उन्होंने 45 बकरे और 455 मुर्गों की बिरयानी बनवाई थी, क्योंकि सीन शाही दावत का था और वो इसे रियल दिखाना चाहते थे।
कमाल अमरोही गजब के राइटर भी रहे। मुगल-ए-आजम के डायलॉग्स के लिए इन्हें अवॉर्ड भी मिला, लेकिन सबसे ज्यादा चर्चा में रहे मीना कुमारी के साथ अफेयर, शादी और तलाक को लेकर। मीना के लिए कमाल इतने पजेसिव थे कि अपने असिस्टेंट से उन पर नजर रखवाते थे। प्यार की ये सनक ही उन दोनों के रिश्ते में अलगाव का कारण बनी। प्यार से शुरू हुई कहानी आरोप, झगड़े, मारपीट और तलाक पर जाकर खत्म हुई। फिर भी प्यार ऐसा कि आखिरी ख्वाहिश में मीना कुमारी के बाजू में कब्र बनवाई गई।
पूरी कहानी पढ़ने के लिए यहां क्लिक करें-
दुनिया के सबसे शरीफ खलनायक नांबियार:वो विलेन जिसके पैर रजनीकांत भी छूते थे, इनके कहने पर अमिताभ भी 7 किलोमीटर नंगे पांव चले
1000 से ज्यादा फिल्मों में नजर आए एम.एन. नांबियार सबसे सज्जन विलेन थे। ये अपनी जिंदगी में 65 बार सबरीमाला मंदिर गए थे, जहां पहुंचने के लिए 41 दिनों का कड़ा तप करना पड़ता है। इन्हीं की बदौलत सबरीमाला को देशभर में पहचान मिली। इन्हें महा गुरुस्वामी की उपाधि मिली थी, ऐसे में रजनीकांत जैसे सुपरस्टार भी इनके पैर छूते थे। अमिताभ बच्चन भी इनके कहने पर कई किलोमीटर पैदल चले थे। लेकिन विलेन बनकर ऐसा भय पैदा किया था कि लोग कई बार इन्हें असल में खलनायक समझकर पीटने आ जाया करते थे। इतने सज्जन थे कि इन्होंने ताउम्र सिर्फ पतनी के हाथों का बना खाना खाया।
पूरी कहानी पढ़ने के लिए यहां क्लिक करें-
चंगेज खान की लव स्टोरी पर बनी जानलेवा फिल्म:91 लोगों को हुआ कैंसर, हीरो-हीरोइन और डायरेक्टर सहित 46 की जान इसी से गई
1956 में आई हॉलीवुड फिल्म दी कॉन्करर (विजेता)। ये मंगोल शासक चंगेज खान की लव स्टोरी थी। ये लव स्टोरी हॉलीवुड के लिए जानलेवा साबित हुई। 1951 से 1955 के बीच अमेरिका ने लगातार न्यूक्लियर टेस्ट किए थे। 1954-55 में ही इस फिल्म की शूटिंग उसी न्यूक्लियर टेस्ट साइट से 220 किमी दूर हो रही थी। जहरीली हवाओं और टेस्ट साइट से उड़कर आई जहरीली धूल ने वो असर दिखाया कि इस फिल्म की 220 लोगों की यूनिट में से 91 को कैंसर हुआ। धीरे-धीरे 46 लोगों की जान इस कैंसर ने ली। हीरो, हीरोइन, डायरेक्टर समेत कई लोग कैंसर से मरे।
फिल्म की पूरी कहानी पढ़ने के लिए यहां क्लिक करें